茅茨赋
朱桃椎 (Tang)
若夫虚寂之士。不以世务为荣。隐遁之流。乃以闲㞐为乐。故孔子达士。仍遭桀溺之讥。叔夜高人。乃被孙登之笑。况复寻山玩水。散志娱神。隐卧茅茨之间。志想青云之外。逸世上之无为。亦处物之高致。若乃睹余庵室。终诸陋质。野外孤标。山旁迥出。壁则崩剥而通风。檐则摧颓而写日。是时閒居晚思。景媚青春。逃斯涧谷。委此心神。削野藜而作杖。卷竹叶而为巾。不以声名为贵。不以珠玉为珍。风前引啸。月下高眠。庭惟三径。琴置一弦。散诞池台之上。逍遥岩谷之间。逍遥兮无所托。志意兮还自乐。枕明月而弹琴。对清风而缓酌。望岭上之青松。听云间之白鹤。用山水而为心。玩琴书而取乐。谷里偏觉鸟声高。鸟声高韵尽相调。见许毛衣真乱锦。听渠声韵宛如歌。调弦乍缓急。向我茅茨集。时逢双燕来。屡值游蜂入。冰开绿水更应流。草长阶前还复湿。吾意不欲世人交。我意不欲功名立。功名立也不须高。总知世事尽徒劳。未会昔时三个士。无故将身殒二桃。